P. Hrušovský, podpredseda NR SR: (2002-04-11):
P. Baco, poslanec: Vážený pán predsedajúci, vážený pán minister vnútra, páni členovia vlády, vážené kolegyne, kolegovia, pripájam sa k návrhu na vyslovenie nedôvery ministrovi vnútra pánovi Ivanovi Šimkovi. Okrem dôvodov, ktoré predložil k tomuto bodu predkladateľ pán poslanec Krajči, chcem osobitne poukázať na príklad neprípustného zneužívania moci, osobitne Policajným zborom, na križiacke ťaženie proti HZDS. Veď moc, ktorú má minister vnútra v každej spoločnosti, je skutočne veľmi značná na to, aby sme prehliadli a nechali bez ohlasu to, že pán minister Ivan Šimko namiesto toho, aby túto moc efektívne využíval v záujme ochrany všetkých občanov Slovenskej republiky, teda aj funkcionárov, poslancov, členov a sympatizantov HZDS, osobne zneužíva na zatajovanie pravdivých skutočností v prípade zjavne falšovaných tzv. zmeniek bývalého generálneho riaditeľa SPP pána Jána Duckého. Povedzte, pán minister, kto a s akým výsledkom skúmal pravosť týchto predmetných zmeniek? Ak ich niekto skúmal, tak potom povedzte s akým výsledkom. Veď v rezorte máte špecialistov na takéto spoľahlivé vyhodnocovanie v rámci kriminalistického či expertízneho ústavu ministerstva vnútra, neviem presne, ako sa nazýva táto vaša zložka, ale je tam dostatok kvalifikovaných odborníkov. Sám sa tým chválite. Pán minister, nikomu nemôžete zdôvodniť, prečo ste doteraz nezverejnili, že išlo o falšované podpisy a neplatné zmenky. Váš postup sa dá vysvetliť jedine tým, že keby ste boli urobili to, čo bolo vašou povinnosťou, teda zabezpečili ste preskúmanie pravosti týchto podpisov a zmeniek, vyšlo by dávno najavo, že celá táto kauza bola zinscenovaná na diskreditáciu členov HZDS a na klamlivé obviňovanie HZDS z toho, že spôsobili ekonomickú ujmu občanom Slovenskej republiky. Pravda je pritom úplne opačná. Tým, že ste svojím konaním spôsobili nejasnosť v tejto kauze, tzv. Duckého zmenky ako ťarcha SPP pri privatizácii spôsobili výrazné zníženie ceny pri predaji SPP. Akcie SPP táto vláda predala za 130 mld. Sk. Pritom každý vie, že vláda plánovala s príjmom nad 160 mld. Sk z tejto privatizácie. Dnes tieto peniaze, dennodenne počúvame, chýbajú. Dokonca bývalá pani ministerka financií Schmögnerová, ale aj ďalší členovia vlády jednoznačne potvrdili, že očakávajú príjem až 200 mld. Sk z predaja SPP. Pritom od predstaviteľov počúvame, že napríklad na vysoké školy pre nedostatok 0,8 mld. nebude môcť byť prijatých niekoľko tisíc študentov v súvislosti aj s novým zákonom. Uvediem len ďalší príklad. Videl som na vlastné oči v nemocnici napísaný na dverách oznam, že pacienti prichádzajúci na hospitalizáciu si majú priniesť príbor, toaletný papier a teplomer. Inak nebudú môcť byť ošetrení. Pravda, bez týchto vecí sa nezomiera, ale vyplýva z toho prirodzená, logická otázka – čo ďalšie nevyhnutné peniaze na záchranu ľudských životov v nemocniciach? Alebo napríklad koľko tisíc malých a stredných podnikateľov sa mohlo rozvíjať, koľko desaťtisíc nových pracovných miest sa mohlo vytvoriť, keby bolo k dispozícii týchto 30 mld. Sk, ktoré sa nezískali z predaja SPP, čo ste vaším zámerným zamlčovaním pravdy o falzifikácii týchto zmeniek spôsobili. Pán minister Šimko, je to príliš vysoká cena za to, že nevyjasnením tejto kauzy dávate vášmu straníckemu šéfovi, ako on zvykne hovorievať „bossovi“, možnosť opätovne morbídne útočiť na zavraždeného Jána Duckého. Veď išlo zjavne o nehoráznu politickú vraždu. A pritom aj v posledných dňoch sa pán Dzurinda opätovne pre médiá vyjadruje o údajnom rozkrádaní a nešťastí pre Slovenskú republiku z titulu existencie týchto zmeniek. Pritom predsa pán premiér musí byť od vás tiež informovaný, že išlo o falzifikáty. Občanov Slovenskej republiky lacno neoklamete. Verí vám sotva 12 % občanov. Mylne sa domnievate, že prekryjete takýmito lacnými trikmi nebývalý škandál premiéra, ktorý z tohto miesta na poslancov HZDS doslova navrieskal, že majú „paprče špinavé“ od krvi Remiáša. Je pritom verejne známe, že nezávislý súd, opakujem, súd už v roku 1996 rozhodol, že tieto informácie o predstaviteľoch HZDS sú nepravdivé, naopak, nariadil autorom takýchto klamstiev ospravedlniť sa im a zaplatiť im celkové odškodné zhruba v sume 6 mil. Sk. Odvtedy v tejto kauze Remiáš – prípad viacnásobne bol posúdený a, opakujem, rovnako uzatvorený na súdoch v prospech členov HZDS, na súdoch všetkých stupňov. A neustále sa šermuje pred verejnosťou, pre médiá s tým, že členovia HZDS majú – aby som použil slovník nášho pána premiéra – „paprče špinavé“ od krvi tohto človeka. A vy, pán minister Šimko, hoci o tom všetkom dobre viete, viete, že ide o zjavné porušovanie zákona, živíte tieto morbídne protizákonné kroky svojho premiéra. Vy osobne ste za to zodpovedný tým, že zamlčujete fakty o nepravdivosti týchto káuz, zatajujete pravdivé informácie a utajujete aj ďalšie fakty v ďalších kauzách, lebo vám vyhovuje, aby sa nevyjasnili, o ktorých tu hovorili moji kolegovia. Takto spôsobujete, pán minister Šimko, významné ekonomické, morálne škody a, bohužiaľ, to, čo je hlavne vašou náplňou a čo by teda nemalo byť vašou náplňou, ale opak, fixujete v spoločnosti beznádej vo vymožiteľnosti práva v podmienkach Slovenskej republiky. Veď keď si nemôže vymôcť právo člen parlamentu, nemôže si vymôcť právo najsilnejšia strana v tejto spoločnosti, čo už potom obyčajný, bežný občan? Pán minister Šimko, škoda, že tu nie je televízia, ale ukážem vám, že mám pravdu a že si nevymýšľam, na prípadoch, ktoré sú aj mimo zdrojov ministerstva vnútra k dispozícii. Dámy a páni, toto je podpis pána Duckého, ktorý bol overený notárom v zahraničí. Dámy a páni, toto je podpis pána Duckého, ktorý je v banke a na základe ktorého banka prepláca zmenky SPP. Dámy a páni, pozrite sa, toto je podpis pána Duckého, ktorý bol medializovaný na tzv. Duckého zmenkách. Pozrite sa na tieto dva podpisy. (Ruch v sále.) Pozrite sa na tieto dva podpisy! Sú to podpisy od dvoch úplne iných osôb. (Reakcie z pléna.)